THAI ผนึก “ททท.” จัดแคมเปญส่งมอบความสุข
THAI ผนึก "ททท." จัดแคมเปญ “60 เส้นทางความสุข@เมืองไทย เดอะ ซีรีส์”
5 ก.พ. 2563

บริษัท การบินไทย จำกัด (มหาชน) หรือ THAI ร่วมกับ การท่องเที่ยวแห่งประเทศไทย (ททท.) จัดแคมเปญพิเศษ “60 เส้นทางความสุข @ เมืองไทย เดอะ ซีรีส์” เพื่อส่งเสริมการท่องเที่ยวและมอบความสุขนักท่องเที่ยวทั้งชาวไทยและต่างชาติ เนื่องในโอกาสที่ทั้งสองหน่วยงานดำเนินกิจการครบ 60 ปี ในปี 2563
ด้าน นายวิวัฒน์ ปิยะวิโรจน์ รองกรรมการผู้อำนวยการใหญ่สายการพาณิชย์ บริษัท การบินไทยฯ เปิดเผยว่า ในโอกาสที่ THAI และ ททท. ได้ดำเนินกิจการครบ 60 ปี ในปี 2563 จึงร่วมกันจัดแคมเปญเชิญชวนท่องเที่ยวเมืองไทยใน 60 เส้นทางที่ได้รับการโหวตจากนักท่องเที่ยวทั้งชาวไทยและต่างชาติที่เดินทางท่องเที่ยวแล้วมีความสุขที่สุด ด้วยการจำหน่ายบัตรโดยสารของการบินไทยราคาพิเศษ ภายใต้ 3 ธีม 3 ฤดูกาล ได้แก่ ฤดูหนาว : Hello Winter Theme “Winter Sweet” ฤดูร้อน : Hello Summer Theme “Summer Zap” และฤดูฝน : Hello Rainy Theme “Mom &amp; Me in the rain”
โดยธีมแรก “Winter Sweet” จำหน่ายบัตรโดยสารการบินไทย ชั้นประหยัดและชั้นธุรกิจ และเที่ยวบินร่วมของไทยสมายล์ เส้นทางจากกรุงเทพฯ สู่ 10 เส้นทางบินภายในประเทศ ได้แก่ เชียงใหม่ เชียงราย อุบลราชธานี อุดรธานี ขอนแก่น สุราษฏร์ธานี กระบี่ ภูเก็ต หาดใหญ่ และนราธิวาส ราคาสำหรับผู้โดยสาร 2 ท่าน เริ่มต้นที่ 2,600 บาทต่อท่าน และราคาสำหรับผู้โดยสาร 4 ท่าน เริ่มต้นที่ 2,300 บาทต่อท่าน โดยชำระค่าบัตรโดยสารผ่านบัตรเครดิตจากธนาคารพันธมิตร ได้แก่ ซิตี้แบงก์ เคทีซี บัตรเครดิตในเครือธนาคารไทยพาณิชย์และธนาคารกรุงศรีอยุธยา
ทั้งนี้ ผู้โดยสารสามารถสำรองที่นั่งและเดินทางได้ตั้งแต่บัดนี้-15 มี.ค. 63 และสำหรับผู้โดยสารที่ซื้อบัตรโดยสารราคาพิเศษจากธีม Winter Sweet ผ่าน thaiairways.com จะได้สิทธิ์ลุ้นรับรางวัล อาทิ บัตรโดยสาร บัตรกำนัลโรงแรม แพ็กเกจท่องเที่ยว ของพรีเมียมอื่นๆ กว่า 100 รางวัล ของ ททท. เมื่อสิ้นสุดฤดูกาล Hello Winter ในเดือนมีนาคม 2563
นอกจากนี้ ทัวร์เอื้องหลวงของการบินไทยก็ได้จัดแพ็กเกจ “Coffee &amp; Tea Lover” บินลัดฟ้าไปสัมผัสอรรถรสของชาและกาแฟจากแหล่งชุมชนชาวอาข่า จังหวัดเชียงราย และร่วมกิจกรรมต่างๆ อาทิ เรียนรู้การแปรรูป การคั่ว การชงกาแฟ การผลิตกาแฟดริป เยี่ยมชมวัดร่องเสือเต้น และไร่ชาฉุยฟง เดินทางระหว่างวันที่ 21-23 ก.พ. 63 ในราคาแพ็กเกจเดินทางสุดคุ้มเพียง 18,860 บาทต่อท่าน ผู้ที่สนใจสามารถสำรองที่นั่งได้ตั้งแต่วันนี้ที่ทัวร์เอื้องหลวง โทร. 0-2356-2888 (จันทร์-ศุกร์ เวลา 8.00 น.-18.00 น.) นอกจากนี้ ยังมีแคมเปญธีม “Summer Zap” และ “Mom &amp; Me in the rain” ที่จะนำเสนอสิทธิพิเศษในโอกาสต่อไป
โดยผู้ที่สนใจสามารถสอบถามรายละเอียดเพิ่มเติม พร้อมสำรองที่นั่งและออกบัตรโดยสารได้ที่เว็บไซต์ thaiairways.com หรือสำนักงานขายบัตรโดยสารการบินไทยทุกแห่ง และที่สนามบินสุวรรณภูมิ